เครือข่ายเยาวชนไม่นะกัญชาและยาเสพติด

และเครือข่ายแพทย์ นักวิชาการ และภาคประชาชนต้านภัยยาเสพติด

๑๗ กรกฎาคม พ.ศ. ๒๕๖๗

เรื่อง ขอเชิญชวนให้คณะกรรมการ ป.ป.ส. มีมติเห็นชอบร่างประกาศกระทรวงสาธารณสุขฉบับนำกัญชากลับไปเป็นยาเสพติด

เรียน ประธานและคณะกรรมการ ป.ป.ส.

ตามที่คณะกรรมการควบคุมยาเสพติดมีมติเห็นชอบร่างประกาศกระทรวงสาธารณสุข เรื่อง ระบุชื่อยาเสพติดให้โทษในประเภท ๕ ในวันที่ ๕ กรกฎาคม พ.ศ. ๒๕๖๗ ซึ่งถือเป็นการนำกัญชากลับไปเป็นยาเสพติดภายใต้ประมวลกฎหมายยาเสพติด ในวันนี้ทางเครือข่ายฯ จึงเดินทางมาขอเชิญชวนให้คณะกรรมการ ป.ป.ส. เห็นชอบร่างประกาศฯ ฉบับนี้ และขอแสดงความขอบคุณล่วงหน้าสำหรับการตัดสินใจที่ถูกต้อง เที่ยงธรรม และกล้าหาญ โดยคำนึงถึงการป้องกันผลกระทบที่จะเกิดขึ้นกับคนส่วนใหญ่ของประเทศไทย โดยเฉพาะอย่างยิ่งกับเยาวชน ด้วยการยุติการใช้กัญชาเพื่อนันทนาการโดยไม่มีการควบคุมอย่างชัดเจน

การกำหนดนโยบายกัญชาเช่นนี้ สอดคล้องกับความต้องการของประชาชนส่วนใหญ่ของประเทศไทยที่แสดงออกในหลายวาระที่ผ่านมา อาทิเช่น ผลสำรวจประชาชนของนิด้าโพลเมื่อวันที่ ๑๔-๑๕ พฤษภาคม พ.ศ. ๒๕๖๗ ที่พบว่าร้อยละ ๗๕ ของประชาชนต้องการให้นำกัญชากลับเข้าไปเป็นยาเสพติด และกรณีประชาชนกว่า๒๐๐,๐๐๐ คนร่วมลงชื่อกับเครือข่ายเยาวชนไม่นะกัญชาและยาเสพติด เพื่อสนับสนุนให้นำกัญชากลับไปเป็นยาเสพติดและใช้เพื่อการแพทย์เท่านั้น

นอกจากนี้ ร่างประกาศกระทรวงสาธารณสุขฉบับนี้ เป็นร่างที่ประชาชนเห็นชอบด้วยเป็นจำนวนมาก โดยมีประชาชนกว่า ๘๐,๐๐๐ คน (คิดเป็นเกือบร้อยละ ๘๐ ของประชาชนที่แสดงความคิดเห็นทั้งหมด) ดังนั้นร่างนี้จึงควรให้ความสำคัญมากที่สุด ถึงแม้ว่าจะมีนักวิชาการพยายามเสนอร่างประกาศกระทรวงสาธารณสุขอันใหม่ขึ้นมา โดยไม่สนใจเสียงของประชาชนที่สนับสนุนร่างนี้

สุดท้าย ถึงแม้จะมีการใช้ประกาศกระทรวงฉบับนี้ในอนาคต กัญชาก็ยังสามารถใช้ทางการแพทย์ได้ โดยการพัฒนาระบบบริการกัญชาทางการแพทย์ของกระทรวงสาธารณสุข หรือการออกประกาศหรือกฎกระทรวงที่เหมาะสม หรือการแก้ไขประมวลกฎหมายยาเสพติด ตลอดจนการพัฒนากฎหมายกัญชาเป็นการเฉพาะเพื่อออกมาใช้ในอนาคต ซึ่งต้องทำหลังจากนำกัญชากลับไปเป็นยาเสพติดก่อนแล้วเท่านั้น เพื่อให้เกิดสภาพการคุ้มครองไม่ให้เกิดโทษจากกัญชากับประชาชนและเยาวชน

ลงชื่อ นายยศกร ขุนภักดี ผู้แทนเครือข่ายเยาวชนไม่นะกัญชาและยาเสพติด

และ รศ.นพ.สมิทธิ์ ศรีสนธิ์ ผู้แทนเครือข่ายแพทย์ นักวิชาการ และภาคประชาชนต้านภัยยาเสพติด